Villavaatteille, niin merino- kuin lampaanvillasta tehdyille, paras puhdistus on tuulettaminen. Pakkasella on erityisen hyvä hetki viedä ulos vaikka kaikki villavaatteensa. Myös höyryttäminen on hyvä vaihtoehto, varsinkin jos tuntuu, ettei tuulettaminen raikastanut tuotetta tarpeeksi. Pienet tahrat kannattaa poistaa paikallisesti, kuitenkaan liikaa hankaamatta.  Pese villatuote vain jos siinä on näkyvää likaa. Noudata tuotteen omaa pesuohjetta tarkasti, ettei villa kutistu tai huovu. Käytä pesuun villalle tarkoitettua pesuainetta ja pese tuote joko käsin tai pyykinpesukoneessa. Käsin pestessä myös sappisaippua ja marseillesaippua ovat hyviä vaihtoehtoja. Käsin pestessä älä hankaa tai väännä tuotetta, ettei se menetä muotoaan. Muotoile tuote pesun jälkeen kevyesti muotoonsa ja kuivata se tasossa. Nyppyyntyminen on villavaatteen ominaisuus ja sitä tapahtuu väistämättä varsinkin pitkäaikaisessa käytössä. Merinovilla ei nyppyynny tosin niin herkästi kuin perinteinen lampaanvilla. Nyppyyntymistä varten valmistetaan erityisiä villakampoja, joilla kampaamalla villan pinta ei vahingoitu. Älä mielellään nypi tai leikkaa nyppyjä irti, sillä se saattaa aiheuttaa langanvetoja tai pahimmassa tapauksessa langan katkeamista.  Jos tuotteeseen syntyy langanveto, mutta lanka ei kuitenkaan katkea, kohtaa voi hieman yrittää venyttää, jolloin lanka vetäytyy takaisin omalle paikalleen. Pitkälle jääneen langanpään voi pujottaa neulan tai virkkuukoukun avulla piiloon tuotteen sisälle tai neulokseen. Langanveto harvoin tekee tuotteesta käyttökelvotonta, mutta niitä syntyy joskus esimerkiksi kun tuote tarttuu takin vetoketjuun tai muuhun terävään.  Villatuotteet kannattaa säilyttää ilmavasti ja kuivassa paikassa. Kaikenlaiset luonnonkuidut ovat tuholaisten, kuten turkiskuoriaisen toukan suurta herkkua, joten varsinkin jos asut vanhemmassa kerrostalossa, pidä huoli, etteivät toukat pääse herkuttelemaan aarteillasi. Tarkasti villatuotteet säännöllisesti tuholaisten varalta; pienet reiät neuloksessa kertovat, että kaapissasi on käynyt kutsumattomia vieraita.